Document ID: 32015R0068

KOMISIJOS DELEGUOTASIS REGLAMENTAS (ES) 2015/68
2014 m. spalio 15 d.
kuriuo Europos Parlamento ir Tarybos reglamentas (ES) Nr. 167/2013 papildomas nuostatomis dėl žemės ir miškų ūkio transporto priemonių patvirtinimo stabdymo reikalavimų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. vasario 5 d. Europos Parlamento ir Tarybos reglamentą (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (1), ypač į jo 17 straipsnio 5 dalį,
kadangi:
(1)
vidaus rinka - tai erdvė be vidaus sienų, kurioje užtikrinamas laisvas prekių, asmenų, paslaugų ir kapitalo judėjimas. Tuo tikslu taikoma Reglamentu (ES) Nr. 167/2013 apibrėžta žemės bei miškų ūkio transporto priemonių ir jų sistemų, komponentų ir atskirų techninių mazgų visapusiška ES tipo patvirtinimo sistema ir sustiprinta rinkos priežiūros sistema;
(2)
terminas „žemės ir miškų ūkio transporto priemonės“ apima daugelio įvairių tipų vienos ar kelių ašių, dviejų, keturių arba daugiau ratų ar vikšrines transporto priemones, pvz., ratinius traktorius, vikšrinius traktorius, priekabas ir velkamąją įrangą, naudojamus įvairioms žemės ūkio ir miškų ūkio reikmėms, įskaitant specialios paskirties darbus;
(3)
nors šio reglamento reikalavimai grindžiami esamais teisės aktais, kurie paskutinį kartą iš dalies keisti 1997 m., dėl techninės pažangos būtina visų pirma detaliai pritaikyti bandymų taisykles, taip pat įvesti konkrečias nuostatas dėl energijos rezervuarų, transporto priemonių su hidrostatine pavara, transporto priemonių su inercinėmis stabdžių sistemomis, transporto priemonių su sudėtinėmis elektroninėmis valdymo sistemomis, stabdžių antiblokavimo sistemomis ir elektroniniu būdu kontroliuojamomis stabdžių sistemomis;
(4)
šiame reglamente taip pat nustatomi griežtesni reikalavimai, taikomi velkamųjų transporto priemonių stabdžių valdymui ir stabdžių jungčiai tarp traktoriaus ir velkamųjų transporto priemonių, nei nustatyta Tarybos direktyva 76/432/EEB (2), panaikinta Reglamentu (ES) Nr. 167/2013;
(5)
Tarybos sprendimu Nr. 97/836/EB (3) Sąjunga prisijungė prie Jungtinių Tautų Europos ekonomikos komisijos (UNECE) taisyklės Nr. 13. Minėtos taisyklės 18 priede nustatyti esminiai reikalavimai, taikomi sudėtinių transporto priemonių elektroninių valdymo sistemų saugos aspektams, turėtų būti perkelti į šį reglamentą, nes jie atspindi naujausią technologijų būklę;
(6)
nors stabdžių antiblokavimo sistemos plačiai paplitusios transporto priemonėse, kurių didžiausias projektinis greitis viršija 60 km/h, ir todėl gali būti laikomos tinkamomis ir tapti privalomos pagal šį reglamentą, tokios sistemos dar nėra plačiai prieinamos transporto priemonėse, kurių projektinis greitis sudaro nuo 40 km/h iki 60 km/h. Todėl turėtų būti patvirtintas stabdžių antiblokavimo sistemų įvedimas šioms transporto priemonėms, kai Komisija galutinai įvertins tokių sistemų prieinamumą. Šiuo tikslu Komisija vėliausiai iki 2016 m. gruodžio 31 d. turėtų įvertinti žemės ir miškų ūkio transporto priemonėms, kurių didžiausias projektinis greitis sudaro yra nuo 40 km/h iki 60 km/h, skirtų stabdžių antiblokavimo sistemų prieinamumą. Jei atlikus šį įvertinimą nebūtų patvirtinta, kad tokia technologija yra prieinama arba gali būti taikoma, Komisija turėtų iš dalies pakeisti šį reglamentą, nustatydama, kad šie reikalavimai nebus taikomi transporto priemonėms, kurių projektinis greitis sudaro nuo 40 km/h iki 60 km/h;
(7)
kai pagal Reglamento (ES) Nr. 167/2013 2 straipsnį gamintojai gali prašyti nacionalinio tipo patvirtinimo, valstybės narės visose srityse, su kuriomis susijęs šis reglamentas, turėtų turėti galimybę nustatyti skirtingus nacionalinio tipo patvirtinimo reikalavimus nei šio reglamento reikalavimai.
Valstybės narės nacionalinio tipo patvirtinimo tikslu neturėtų, vadovaudamosi stabdžių veiksmingumo funkcinės saugos pagrindu, atsisakyti patvirtinti transporto priemones, sistemas, komponentus ir atskirus techninius mazgus, atitinkančius šiame reglamente nustatytus reikalavimus, išskyrus vienalinijinėms hidraulinėms jungtims taikomus reikalavimus. Šiuo reglamentu turėtų būti nustatyti vienalinijinėms hidraulinėms jungtims taikomi suderinti reikalavimai, pagal kuriuos tokios jungtys ribotą laikotarpį gali būti leidžiamos ES tipo patvirtinimui. Tačiau kadangi kai kurios valstybės narės nacionaliniu lygmeniu taikė griežtesnius reikalavimus, valstybėms narėms turėtų būti leidžiama atsisakyti suteikti nacionalinį tipo patvirtinimą transporto priemonių tipams, kuriuose įrengtos vienalinijinės hidraulinės jungtys, jau nuo šio reglamento taikymo dienos, jei jos mano, kad tai atitinka jų nacionalinio lygmens saugos reikalavimus;
(8)
siekiant užtikrinti suderintą visų naujųjų tipo patvirtinimo taisyklių taikymo datą, šis reglamentas turėtų būti taikomas nuo tos pačios dienos kaip ir Reglamentas (ES) Nr. 167/2013,
PRIĖMĖ ŠĮ REGLAMENTĄ:
I SKYRIUS
DALYKAS IR APIBRĖŽTYS
1 straipsnis
Dalykas
Šiuo reglamentu nustatomi su funkcine sauga susiję išsamūs techniniai reikalavimai ir bandymų procedūros atsižvelgiant į stabdžių veiksmingumą, žemės ir miškų ūkio transporto priemonių ir sistemų, komponentų ir šioms transporto priemonėms skirtų atskirų techninių mazgų, patvirtinimo ir rinkos priežiūros tikslais pagal Reglamentą (ES) Nr. 167/2013.
2 straipsnis
Apibrėžtys
Vartojami Reglamente (ES) Nr. 167/2013 apibrėžti terminai. Kitų vartojamų terminų apibrėžtys:
1) stabdžių sistema- sudėtinių dalių sistema, skirta riedančios transporto priemonės greičiui tolygiai mažinti ar jai sustabdyti arba užtikrinti, kad sustabdyta transporto priemonė nepradėtų važiuoti; sistema sudaryta iš valdymo įtaiso, perdavimo sistemos ir stabdžio;
2) darbinė stabdžių sistema- stabdžių sistema, leidžianti vairuotojui valdyti transporto priemonės judėjimą ir ją saugiai, greitai ir veiksmingai sustabdyti visame greičio ir krovos, kuriais transporto priemonė patvirtinta naudoti, diapazone bet kokioje įkalnėje ar nuokalnėje;
3) tolydusis stabdymas- stabdymas, kurio metu, kai įranga veikia įprastai ir kai stabdžiai nuspaudžiami arba atleidžiami, tenkinamos visos šios sąlygos:
a)
vairuotojas bet kuriuo metu gali valdymo įtaisu padidinti arba sumažinti stabdymo jėgą;
b)
stabdymo jėgos veikimo kryptis sutampa su valdymo įtaiso veikimo kryptimi (monotoninė funkcija);
c)
lengvai galima pakankamai tiksliai suderinti stabdymo jėgą;
4) valdymo įtaisas- įtaisas, kurį vairuotojas veikia tiesiogiai, kad perdavimo sistemai suteiktų energiją, kurios reikia stabdymui arba stabdymui suderinti. Ši energija gali būti vairuotojo raumenų jėga arba kito šaltinio, valdomo vairuotojo, energija arba atitinkamais atvejais velkamosios transporto priemonės kinetinė energija arba šių skirtingų energijos rūšių derinys;
5) perdavimo sistema- tarp valdymo įtaiso ir stabdžio esančių komponentų sistema (išskyrus valdymo linijas tarp traktorių ir velkamųjų transporto priemonių ir maitinimo linijas tarp traktorių ir velkamųjų transporto priemonių), funkciniu požiūriu jungianti jas mechaninėmis, hidraulinėmis, pneumatinėmis ar elektrinėmis priemonėmis arba šių priemonių deriniu; kai stabdymui būtina energija tiesiogiai arba netiesiogiai gaunama iš energijos šaltinio, kurio vairuotojas nevaldo, energijos rezervas sistemoje taip pat laikomas perdavimo sistemos dalimi;
6) valdymo perdavimo sistema- perdavimo sistemos komponentų sistema, kuria valdomi stabdžiai ir būtinasis (-ieji) energijos rezervas (-ai);
7) energijos perdavimo sistema- komponentų sistema, kuria perduodama stabdžių veikimui reikalinga energija;
8) frikcinis stabdis- stabdis, kuriame jėgas kuria dviejų viena kitos atžvilgiu judančių transporto priemonės dalių trintis;
9) takiosios medžiagos stabdis- stabdis, kuriame jėgas kuria takiosios medžiagos, esančios tarp dviejų viena kitos atžvilgiu judančių transporto priemonės dalių, poveikis; hidrauliniame stabdyje šis skystis yra skystas, o pneumatiniame stabdyje - oras;
10) variklio stabdis- stabdis, kuriame jėgos kuriamos valdomai didinant stabdomąjį variklio poveikį, perduodamą ratams;
11) stovėjimo stabdžių sistema- sistema, leidžianti transporto priemonei stovėti įkalnėje ar nuokalnėje net nesant vairuotojo;
12) vieninis stabdymas- transporto priemonių junginį sudarančių transporto priemonių stabdymas įtaisu, kuriam būdingos visos šios charakteristikos:
a)
įrenginys turi vieną valdymo įtaisą, kurį vairuotojo sėdynėje sėdintis vairuotojas palaipsniui veikia vienu judesiu;
b)
transporto priemonių junginį sudarančioms transporto priemonėms stabdyti naudojamą energiją tiekia tas pats šaltinis;
c)
stabdymo įrenginys užtikrina, kad kiekviena transporto priemonių junginio transporto priemonė būtų stabdoma vienu metu arba tinkamais tarpsniais, nesvarbu, kokia jų tarpusavio padėtis;
13) dvigubinis stabdymas- transporto priemonių junginį sudarančių transporto priemonių stabdymas įtaisu, kuriam būdingos visos šios charakteristikos:
a)
įrenginys turi vieną valdymo įtaisą, kurį vairuotojo sėdynėje sėdintis vairuotojas palaipsniui veikia vienu judesiu;
b)
transporto priemonių junginį sudarančioms transporto priemonėms stabdyti naudojamą energiją tiekia du skirtingi šaltiniai;
c)
stabdymo įrenginys užtikrina, kad kiekviena transporto priemonių junginio transporto priemonė būtų stabdoma vienu metu arba tinkamais tarpsniais, nesvarbu, kokia jų tarpusavio padėtis;
14) automatinis stabdymas- velkamosios (-ųjų) transporto priemonės (-ių) stabdymas, kuris vyksta automatiškai, jeigu atsikabina viena iš transporto priemonių junginį sudarančių transporto priemonių, įskaitant tą atvejį, kai transporto priemonė atsikabina dėl to, kad sulūžta sukabintuvas, ir dėl to stabdymo nesumažėja likusių transporto priemonių junginį sudarančių transporto priemonių veiksmingumas;
15) inercinis stabdymas- tai stabdymas naudojant velkamosios transporto priemonės sukurtas stūmimo jėgas, veikiančias traktorių;
16) neišjungiamoji pavara- pavara, kurioje slėgis, jėga arba sukimo momentas tolydžiai perduodami visą transporto priemonės judėjimo laiką transmisijoje tarp transporto priemonės variklio ir ratų ir stabdžių sistemoje tarp stabdžių valdymo įtaiso ir ratų;
17) pakrauta transporto priemonė- tai transporto priemonė, pakrauta iki jos didžiausios techniškai leidžiamos pakrautos transporto priemonės masės;
18) rato apkrova- vertikali statinė kelio dangos jėga, sąlyčio vietoje veikianti ratą;
19) ašies apkrova- vertikalių statinių kelio dangos jėgų, sąlyčio vietoje veikiančių ašies ratus, suma;
20) didžiausioji nejudančio rato apkrova- nejudančio rato apkrova, kai transporto priemonė yra pakrauta iki didžiausios techniškai leidžiamos pakrautos transporto priemonės masės;
21) didžiausioji nejudančios ašies apkrova- nejudančios ašies apkrova, kai transporto priemonė yra pakrauta iki didžiausios techniškai leidžiamos pakrautos transporto priemonės masės;
22) velkamoji transporto priemonė- priekaba, kaip apibrėžta Reglamento (ES) Nr. 167/2013 3 straipsnio 9 dalyje, arba keičiama velkamoji įranga, kaip apibrėžta to reglamento 3 straipsnio 10 dalyje;
23) standžiąja vilktimi velkama transporto priemonė- R ar S kategorijos velkamoji transporto priemonė su ne mažiau kaip dviem ašimis, iš kurių ne mažiau kaip viena yra vairuojamoji ašis, kurioje yra velkamosios transporto priemonės atžvilgiu vertikaliai galintis judėti vilkimo įtaisas, neperduodantis traktoriui reikšmingos statinės vertikaliosios apkrovos;
24) centruotųjų ašių velkamoji transporto priemonė- tai R ar S kategorijos velkamoji transporto priemonė, kurios viena ar daugiau ašių yra arti transporto priemonės sunkio centro, kai krovinys paskirstytas tolygiai, ir dėl to traktorius veikiamas ne didesne kaip 10 proc. velkamosios transporto priemonės didžiausiosios masės arba 1 000 daN (pasirinktinas mažesnis dydis) statine vertikaliąja apkrova;
25) nejudamąja vilktimi velkama transporto priemonė- R arba S kategorijos velkamoji transporto priemonė su viena ašimi arba viena ašių grupe, kurioje įrengta standžioji vilktis, dėl savo konstrukcijos traktoriui perduodanti didelę statinę apkrovą ir neatitinkanti centruotųjų ašių velkamosios transporto priemonės apibrėžties; transporto priemonių junginiui naudojamas sukabintuvas, nesudarytas iš šerdeso ir balninio įtaiso; nejudamojoje vilktyje galimas nedidelis vertikalus poslinkis; hidrauliniu būdu reguliuojama standžioji vilktis laikoma nejudamąja vilktimi;
26) patvarioji stabdžių sistema- papildoma stabdžių sistema, galinti daryti ir išlaikyti stabdomąjį poveikį ilgą laiką reikšmingai nesumažėjant veiksmingumui, įskaitant valdymo įtaisą, kurį gali sudaryti vienas įtaisas arba kelių atskirai valdomų įtaisų sistema;
27) elektroninė stabdžių sistema (EBS)- stabdžių sistema, kurioje valdymas kuriamas ir valdomas elektros signalu valdymo perdavimo sistemoje ir elektriniais išėjimo signalais įtaisuose, kuriuose iš sukauptos arba sukurtos energijos sukuriamos veikimo jėgos;
28) automatiškai kontroliuojamas stabdymas- įvertinus transporto priemonės pateiktą informaciją automatiškai suveikianti sudėtinės elektroninės valdymo sistemos funkcija, kuriai įsijungus dėl tiesioginio vairuotojo veiksmo arba be jo stabdžių sistema ar tam tikrų ašių stabdžiai ima veikti, kad transporto priemonė lėtėtų;
29) atskirų ratų stabdymas- sudėtinės elektroninės valdymo sistemos funkcija, kai atskiri stabdžiai ima veikti automatiškai, o transporto priemonės lėtinimas, palyginti su transporto priemonės veikos pokyčiu, yra antraeilis;
30) elektrinė valdymo linija- elektros jungtis tarp dviejų transporto priemonių, velkamajai transporto priemonei junginyje suteikianti stabdymo valdymo funkciją. Ją sudaro elektros laidai ir jungtis, taip pat duomenų perdavimo dalys ir elektros energijos tiekimo sistema, skirta velkamosios transporto priemonės valdymo perdavimo sistemai;
31) spyruoklinio energijos kaupiklio stabdžių kamera- kamera, kurioje sukuriamas faktinis slėgio pokytis, dėl kurio suspaudžiama spyruoklė;
32) hidrostatinė pavara- transporto priemonės varymo sistema, kurioje naudojama atvirojo arba uždarojo kontūro, kuriame kaip energijos terpė tarp vieno ar daugiau hidraulinių siurblių ir vieno ar daugiau hidraulinių variklių cirkuliuoja skystis, hidrostatinė pavara;
33) sudėtinė elektroninė transporto priemonės valdymo sistema- elektroninė valdymo sistema, pagrįsta funkcijų valdymo hierarchija, kai vieną funkciją gali išjungti aukštesnio lygio elektroninė valdymo sistema (funkcija) arba aukštesnio lygio elektroninės valdymo sistemos atliekama funkcija;
34) stabdžių antiblokavimo sistema- darbinės stabdžių sistemos dalis, stabdymo metu automatiškai kontroliuojanti vieno ar daugiau transporto priemonės ratų slydimo rato sukimosi kryptimi laipsnį;
35) tiesiogiai valdomas ratas- ratas, kurio stabdymo jėga moduliuojama bent pagal paties ratų jutiklio duomenis;
36) vienalinijinė hidraulinė jungtis- viena hidraulinio skysčio linija sujungti traktoriaus ir velkamosios transporto priemonės stabdžiai.
II SKYRIUS
STABDŽIAMS IR PRIEKABŲ STABDŽIŲ SUKABINTUVAMS TAIKOMI REIKALAVIMAI
3 straipsnis
Su stabdžių veikimu susiję montavimo ir įrodymo reikalavimai
1. Gamintojas žemės ir miškų ūkio transporto priemonėse įrengia jų stabdžių veiksmingumui įtakos turinčias sistemas, komponentus ir atskirus techninius mazgus, suprojektuotus, sukonstruotus ir surinktus taip, kad įprastai naudojama ir laikantis gamintojo nurodymų prižiūrima transporto priemonė atitiktų 4-17 straipsniuose nustatytus išsamius techninius reikalavimus ir bandymų procedūras.
2. Gamintojai fizinės demonstracijos bandymais patvirtinimą suteikiančiai institucijai pademonstruoja, kad Sąjungos rinkai pateikiamos, įregistruotos arba pradedamos naudoti žemės ir miškų ūkio transporto priemonės atitinka išsamius techninius reikalavimus ir bandymų procedūras, nustatytas 4-17 straipsniuose.
3. Gamintojai užtikrina, kad Sąjungoje rinkai tiekiamos ar pradedamos eksploatuoti atsarginės dalys atitiktų šiame reglamente nurodytus išsamius techninius reikalavimus ir bandymų procedūras.
4. Užuot laikęsis šiame reglamente nustatytų reikalavimų, gamintojas informaciniame aplanke gali pateikti komponento bandymų ataskaitą arba atitinkamus dokumentus, kuriais patvirtinama sistemos arba transporto priemonės atitiktis JT EEK taisyklės Nr. 13, nurodytos X priede, reikalavimams.
5. Užuot laikęsis šiame reglamente nustatytų reikalavimų, gamintojas informaciniame aplanke gali pateikti atitinkamus dokumentus, kuriais patvirtinama velkamųjų transporto priemonių stabdžių antiblokavimo sistemų, jei jos sumontuotos, atitiktis JT EEK taisyklės Nr. 13, nurodytos X priede, 19 priedo 5 pastraipoje nustatytiems reikalavimams.
6. 4 ir 5 pastraipose paminėti komponentai ir sistemos bus nurodyti įgyvendinimo akte, kuris bus priimtas vadovaujantis Reglamento (ES) Nr. 167/2013 68 straipsniu.
4 straipsnis
Stabdžių ir priekabų stabdžių sukabintuvų konstrukcijos ir montavimo reikalavimai
Stabdžių ir priekabų stabdžių sukabintuvų konstrukcijos ir montavimo bandymų procedūros ir reikalavimai atliekami ir tikrinami vadovaujantis I priedu.
5 straipsnis
Stabdžių sistemų ir priekabų stabdžių sukabintuvų ir transporto priemonių, kuriose jie sumontuoti, bandymo ir veiksmingumo reikalavimai
Stabdžių sistemų ir priekabų stabdžių sukabintuvų ir transporto priemonių, kuriose jie sumontuoti, bandymų procedūros ir veiksmingumo reikalavimai atliekami ir tikrinami vadovaujantis II priedu.
6 straipsnis
Atsako trukmės matavimo reikalavimai
Stabdžių ir priekabų stabdžių sukabintuvų atsako trukmės bandymų procedūros ir veiksmingumo reikalavimai atliekami ir tikrinami vadovaujantis III priedu.
7 straipsnis
Stabdžių sistemų ir priekabų stabdžių sukabintuvų energijos šaltiniams ir energijos kaupikliams bei transporto priemonėms, kuriose jie sumontuoti, taikomi reikalavimai
Stabdžių sistemų ir priekabų stabdžių sukabintuvų energijos šaltiniams ir energijos kaupimo įtaisams bei transporto priemonėms, kuriose jie sumontuoti, taikomos bandymų procedūros ir veiksmingumo reikalavimai atliekami ir tikrinami vadovaujantis IV priedu.
8 straipsnis
Spyruoklinių stabdžių ir transporto priemonių, kuriose jie sumontuoti, reikalavimai
Spyruoklinių stabdžių ir transporto priemonių, kuriose jie sumontuoti, bandymų procedūros ir veiksmingumo reikalavimai atliekami ir tikrinami vadovaujantis V priedu.
9 straipsnis
Stovėjimo stabdžių sistemoms, kuriose įrengtas mechaninis stabdžių cilindro stūmoklių fiksavimo įtaisas, taikomi reikalavimai
Stovėjimo stabdžių sistemoms, kuriose įrengtas mechaninis stabdžių cilindro stūmoklių fiksavimo įtaisas, veiksmingumui taikomi reikalavimai tikrinami vadovaujantis VI priedu.
10 straipsnis
Alternatyvūs bandymų reikalavimai, taikomi transporto priemonėms, kurioms nėra privalomi I tipo, II tipo ar III tipo bandymai
1. Sąlygos, kuriomis I tipo, II tipo ar III tipo bandymai nėra privalomi tam tikrų tipų transporto priemonėms, išdėstytos VII priede.
2. Transporto priemonėms ir jų stabdžiams, kuriems pagal 1 pastraipą nėra privalomi I tipo, II tipo ar III tipo bandymai, taikomos bandymų procedūros ir veiksmingumo reikalavimai atliekami ir tikrinami vadovaujantis VII priedu.
11 straipsnis
Inercinių stabdžių sistemų, stabdžių ir priekabų stabdžių sukabintuvų ir transporto priemonių, kuriose jie sumontuoti, bandymams taikomi stabdymo reikalavimai
Inercinių stabdžių sistemų, stabdžių ir priekabų stabdžių sukabintuvų ir transporto priemonių, kuriose jie sumontuoti, stabdymo bandymui taikomos procedūros ir reikalavimai atliekami ir tikrinami vadovaujantis VIII priedu.
12 straipsnis
Transporto priemonių su hidrostatine pavara ir jų stabdžių ir stabdžių sistemų reikalavimai
Transporto priemonėms su hidrostatine pavara ir jų stabdžiams ir stabdžių sistemoms taikomos bandymų procedūros ir veiksmingumo reikalavimai atliekami ir tikrinami vadovaujantis IX priedu.
13 straipsnis
Transporto priemonių sudėtinių elektroninių valdymo sistemų saugos savybių reikalavimai
Transporto priemonių sudėtinių elektroninių valdymo sistemų saugos savybių bandymų procedūros ir veiksmingumo reikalavimai atliekami ir tikrinami vadovaujantis X priedu.
14 straipsnis
Stabdžių antiblokavimo sistemų ir transporto priemonių, kuriose jos sumontuotos, reikalavimai ir bandymų procedūros
Stabdžių antiblokavimo sistemų ir transporto priemonių, kuriose jos sumontuotos, bandymų procedūros ir reikalavimai atliekami ir tikrinami vadovaujantis XI priedu.
15 straipsnis
Transporto priemonėms su pneumatinėmis stabdžių sistemomis arba transporto priemonėms su duomenų ryšiu per standarte ISO 7638 nustatytos jungties 6 ir 7 kontaktą EBS ir transporto priemonėms, kuriose sumontuotos tokios EBS, taikomi reikalavimai
Transporto priemonėms su pneumatinėmis stabdžių sistemomis arba transporto priemonėms su duomenų ryšiu per standarte ISO 7638 nustatytos jungties 6 ir 7 kontaktą EBS ir transporto priemonėms, kuriose įrengtos tokios EBS, taikomos bandymų procedūros ir veiksmingumo reikalavimai atliekami ir tikrinami vadovaujantis XII priedu.
16 straipsnis
Vienalinijinių hidraulinių jungčių ir transporto priemonių, kuriose jos sumontuotos, reikalavimai
1. Vienalinijinėms hidraulinėms stabdžių ir priekabų stabdžių sukabintuvų jungtims ir transporto priemonėms, kuriose įrengtos vienalinijinės hidraulinės jungtys, taikomi veiksmingumo reikalavimai išdėstyti XIII priede.
2. Transporto priemonių gamintojai vienalinijinių hidraulinių jungčių naujų tipų T ir C kategorijos transporto priemonėse nemontuoja po 2019 m. gruodžio 31 d., o naujose šių kategorijų transporto priemonėse - po 2020 m. gruodžio 31 d.
III SKYRIUS
VALSTYBIŲ NARIŲ PRIEVOLĖS
17 straipsnis
Transporto priemonių, sistemų, komponentų ir atskirų techninių mazgų tipo patvirtinimas
Vadovaujantis Reglamento (ES) Nr. 167/2013 6 straipsnio 2 dalimi, nuo 2016 m. sausio 1 d. patvirtinimo institucijos negali su stabdžių veiksmingumo funkcine sauga susijusiu pagrindu atsisakyti suteikti ES tipo patvirtinimą žemės ūkio ir miškų ūkio transporto priemonių tipams, atitinkantiems šio reglamento reikalavimus.
Nuo 2020 m. sausio 1 d. vadovaujantis Reglamento (ES) Nr. 167/2013 6 straipsnio 2 dalimi ir šio reglamento 16 straipsniu, tipo patvirtinimo institucijos atsisako suteikti T ir C kategorijų transporto priemonių, kuriose įrengtos 16 straipsnyje nustatytos vienalinijinės hidraulinės jungtys, tipo patvirtinimą.
Nuo 2018 m. sausio 1 d. nacionalinės valdžios institucijos uždraudžia naujas transporto priemones, neatitinkančias Reglamento (ES) Nr. 167/2013 ir su stabdžių veiksmingumo funkcine sauga susijusių šio reglamento nuostatų, pateikti rinkai, registruoti ir pradėti naudoti.
Nuo 2021 m. sausio 1 d. nacionalinės valdžios institucijos uždraudžia naujas T ir C kategorijų transporto priemones, kuriose įrengtos 16 straipsnyje nustatytos vienalinijinės hidraulinės jungtys, pateikti rinkai, registruoti ir pradėti naudoti.
18 straipsnis
Transporto priemonių, sistemų, komponentų ir atskirų techninių mazgų nacionalinis tipo patvirtinimas
Nacionalinės valdžios institucijos negali atsisakyti suteikti nacionalinį tipo patvirtinimą transporto priemonės, sistemos, komponento arba atskiro techninio mazgo tipui su stabdžių veiksmingumo funkcine sauga susijusiu pagrindu, jei transporto priemonė, sistema, komponentas arba atskiras techninis mazgas atitinka šiame reglamente nustatytus reikalavimus, išskyrus vienalinijinėms hidraulinėms jungtims taikomus reikalavimus.
IV SKYRIUS
BAIGIAMOJI NUOSTATA
19 straipsnis
Įsigaliojimas ir taikymas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2016 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 15 d.

Labels: 7
3
8
6